BRATISLAVA. "Som členom družstva a stále očakávam výplatu svojich vkladov a výnosov," ozval sa redakcii tento týždeň jeden z podielnikov družstva PDSI. To v lete prestalo vyplácať vklady.
Hoci sa problémom zaoberajú Národná banka Slovenska a polícia, klienti nedostali informáciu, či o peniaze prišli, alebo im ich vyplatí napríklad Garančný fond.
Fond zatiaľ peniaze nedá
Dôvod platobnej neschopnosti družstva vysvetľovala členka jeho predstavenstva Adriana Darovcová tým, že obchodník s cennými papiermi Capital Invest, ktorý spravoval majetok podielového družstva, ho nevrátil.
Družstvo preto požiadalo o výplatu 26 miliónov eur Garančný fond. Ten vypláca náhrady za skrachovaných obchodníkov s cennými papiermi.
Jeho šéf Viliam Végh tvrdí, že v prípade PDSI neboli zatiaľ naplnené základné podmienky na výplatu.
"Nemáme zatiaľ žiadne oficiálne vyjadrenie od Národnej banky Slovenska alebo od súdu," zopakoval včera Végh. Pripomína, že podielnici neboli priamo klientmi obchodníka.
Matica informácie nemá
PDSI zlučuje tri podielové družstvá. Jeho akcionárom je aj Matičný fond, cez ktorý je do problému vtiahnutá aj Matica slovenská. Matica podľa medializovaných informácií vložila do družstva takmer celý Národný poklad. Jej bývalý šéf Jozef Markuš to poprel.
Matica slovenská nám včera k prípadu informácie neposkytla. "Nemáme nič také, čo by sme mohli povedať. Pripravujeme informáciu, ale neviem, kedy to presne bude," povedal Jaroslav Pápay z Matice slovenskej.
Dodal, že prebehla inventarizácia záväzkov PDSI, ale zatiaľ "z rôznych príčin" výsledok nepoznajú.
NBS uviedla, že konanie proti spoločnosti Capital Invest nie je ukončené. Platí, že obchodník na základe predbežného opatrenia nemôže nakladať s majetkom.
Prípad vyšetruje aj polícia. Úrad boja proti korupcii vedie trestné stíhanie pre trestný čin podvodu. Údaj o tom, koľko ľudí môže v tomto prípade prísť o svoje vklady, nie je známy.